6. december 2024

Pocta vedkyniam v oblasti výskumu ľudského vlasu

Spoločnosť Henkel udelila medzinárodné ocenenia pre ženy vo vede „Martha Schwarzkopf Award for Women in Science“

* **Spoločnosť Henkel už tretíkrát odovzdala ocenenia Martha Schwarzkopf Award for Women in Science**
* **Podpora a uznanie výnimočných vedkýň v oblasti výskumu ľudského vlasu**
* **Víťazky získavajú finančnú odmenu a ponuku exkluzívnej vedeckej spolupráce a podpory pre svoj výskum od odborníkov spoločnosti Henkel**

Düsseldorf, Nemecko – Rovnosť príležitostí a rodová rovnosť sú neoddeliteľnou súčasťou firemnej kultúry spoločnosti Henkel. *„V prírodných a technických vedách sú ženy ešte stále často nedostatočne zastúpené. Udeľovaním cien Martha Schwarzkopf Award sa spoločnosť Henkel snaží prispievať k zvyšovaniu diverzity vo vede a podporovať rozvoj talentovaných vedkýň,“* hovorí Frank Meyer, senior viceprezident pre globálny výskum a vývoj v obchodnej divízii spoločnosti Henkel Consumer Brands.

Do súťaže o ocenenie Martha Schwarzkopf Award sa mohli prihlásiť vedkyne z celého sveta, ktoré sa venujú výskumu v oblasti ľudského vlasu alebo v súvisiacich vedeckých oblastiach. Prihlášky z hľadiska ich vedeckého prínosu posudzovala odborná porota zložená z vedecko-výskumných pracovníkov divízie Consumer Brands. Každá z víťaziek v kategórii *„celoživotný prínos“* získala finančné ocenenie vo výške 10 000 eur a každá z vedkýň ocenených v kategórii *„vychádzajúce talenty“* vo výške 5 000 eur. Okrem toho im spoločnosť Henkel ponúka možnosť intenzívnej spolupráce so svojimi vedcami. Cieľom je nielen vybudovať cennú sieť v oblasti vedecko-výskumnej spolupráce, ale zároveň prispieť aj k ďalšiemu rozvoju ich výskumných projektov. *„Sme veľmi radi, že aj tento rok sme dostali množstvo prihlášok z celého sveta. Je to v súlade s našim cieľom posilňovať medzinárodný rozmer ocenení a súvisiacej vedecko-výskumnej siete a tým každoročne zvyšovať ich rozmanitosť,“* zdôrazňuje Astrid Kleen, riaditeľka pre globálny výskum a vývoj v oblasti ľudského vlasu v divízii Consumer Brands.

**O víťazkách**

Tohtoročné víťazky zaujali a presvedčili odbornú porotu svojimi inováciami, priekopníckym myslením a vysokou odbornosťou svojej vedeckej činnosti. Slávnostné odovzdávanie cien sa uskutočnilo 5. decembra v Düsseldorfe. *„Jedinečné odborné zázemie, skúsenosti a oblasti výskumu, v ktorých víťazky pôsobia, podčiarkujú neuveriteľnú rozmanitosť výskumných aktivít v oblasti ľudského vlasu. Všetky vedkyne, ktoré sa do súťaže prihlásili, zároveň zdieľajú spoločnú vášeň a výnimočné nadanie pre ďalší rozvoj vedy,“* hovorí Adrea Sättler, riaditeľka výskumu a vývoja divízie Consumer Brands a zároveň predsedníčka odbornej poroty. Vzhľadom na veľký počet výnimočných prihlášok boli tento rok v kategórii *„celoživotný prínos“* ocenené až tri vedkyne:

* prof. Congfen He
* prof. Kristen LoSicco
* prof. Malebogo Neo Ngoepe

Prof. Congfen He získala ocenenie za svoju dlhoročnú výskumnú prácu. Pôsobí ako profesorka kozmetických biotechnológií na pekinskej technickej a obchodnej univerzite a vedie vlastné výskumné laboratórium. Špecializuje sa okrem iného na zdravie pokožky hlavy a úlohu lipidov pri dedičnom vypadávaní vlasov a ich predčasnom šedivení.

Ďalšou vedkyňou ocenenou za dlhoročný prínos k vedecko-výskumnému rozvoju je prof. Kristen Irene LoSicco, riaditeľka oddelenia pre výskum kože a rakoviny a docentka dermatologickej fakulty na newyorskej univerzite Grossman School of Medicine. Vo svojom medicínskom výskume sa špecializuje na vypadávanie vlasov a ochorenia pokožky hlavy.

Treťou ocenenou vedkyňou v tejto kategórii je prof. Malebogo Neo Ngoepe, ktorá pôsobí na univerzite v Kapskom meste ako riaditeľka centra výskumu v oblasti počítačovej a aplikovanej mechaniky. Vo svojom výskume sa zameriava na charakteristické vlastnosti kučeravých vlasov s cieľom zvýšiť nedostatočné množstvo publikovaných vedeckých poznatkov týkajúcich sa špecifickej biofyzikálnej štruktúry kučeravých vlasových vlákien.

V kategórii *„vychádzajúce talenty“* boli ocenené dve mladé nádejné vedkyne, doktorandka na dermatologickom oddelení nemocnice Huashan Hospital šanghajskej univerzity Fudan University Yuou Sha a Karoline Strobl, ktorá sa venuje postdoktorandskému výskumu na lekárskej univerzite vo Viedni. Yuou Sha sa vo svojom výskume zameriava na patogénne príčiny vzniku ochorení postihujúcich ľudské vlasy vrátane transplantácie vlasov a diagnostiky a liečby alopécie (vypadávanie vlasov). Karoline Strobl je spoluzakladateľkou, CEO a vedkyňou v spoločnosti Foolproof Skin, ktorá vyvinula aplikáciu pre personalizovanú starostlivosť o pleť a vlasy, a venuje sa prekladu odborných vedeckých publikácií do jazyka zrozumiteľného pre spotrebiteľov a pacientov. Počas svojho doktorandského štúdia sa venovala výskumu rakoviny a analýze vplyvov onkologickej liečby na kožnú bariéru a vlasové folikuly.

**O ocenení Martha Schwarzkopf Award**

Martha Schwarzkopf Award je ocenenie, ktoré skladá hold Marthe Schwarzkopf, jednej z prvých nemeckých podnikateliek a zároveň priekopníčke v oblasti vedeckého výskumu ľudského vlasu. Dodnes všetky technologické inovácie značky Schwarzkopf vychádzajú z tradície vedecko-výskumného inštitútu Schwarzkopf Hair Research Institute, ktorý Martha Schwarzkopf založila v 20. rokoch minulého storočia, ktorého pracovníci významnou mierou prispeli k rozvoju výskumu v tejto oblasti. Schwarzkopf je v súčasnosti najsilnejšia značka vlasovej kozmetiky divízie Consumer Brands, ktorá zastrešuje výskumno-vývojové laboratória, testovacie vlasové salóny a akadémie po celom svete.

Viac informácií o oceneniach Martha Schwarzkopf Award: [Spoločnosť Henkel odštartovala nový ročník Martha Schwarzkopf Award](https://d.docs.live.net/1f16bf56490f566f/BIZ/CLIENTS/ENTRANS/SEESAME/Spolo%C4%8Dnos%C5%A5%20Henkel%20od%C5%A1tartovala%20nov%C3%BD%20ro%C4%8Dn%C3%ADk%20ude%C4%BEovania%20vedeck%C3%BDch%20ocenen%C3%AD%20Martha%20Schwarzkopf%20Award%20for%20Women%20in%20Science)

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2023 vykázala spoločnosť Henkel obrat vo výške viac než 21,5 miliardy eur a upravený prevádzkový zisk približne vo výške 2,6 miliardy eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 48 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations.“ Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: zuzana.kanuchova@henkel.com